b'\n_START_ARTICLE_\nJakobs brev\n_START_PARAGRAPH_\nJakobs brev er ett av de katolske brev og er i den kanoniske rekkef\xc3\xb8lgen den tyvende boken i Det nye testamente i Bibelen. If\xc3\xb8lge den kristne tradisjon regnes Jakob, Jesus fra Nasarets bror, som forfatter av brevet.\n_START_SECTION_\nForfatter\n_START_PARAGRAPH_\nBrevet selv angir at forfatteren er \xc2\xabJakob, Guds og Herren Jesu Kristi tjener (gr. doulos)\xc2\xbb (Jak. 1,1). Det er mange som heter Jakob i Det nye testamente, men det har v\xc3\xa6rt vanlig i den kristne tradisjonen \xc3\xa5 regne brevets forfatter for \xc3\xa5 v\xc3\xa6re Jakob, Jesu egen bror (jf. Mark. 6,3 og Matt 13,55). Han spilte en sentral rolle i den urkristne menighet og konflikten mellom ham og Paulus mener man \xc3\xa5 finne igjen i brevet._NEWLINE_Moderne historisk forskning har anfektet at Jakob, Jesu bror, er brevets forfatter. Blant annet fordi brevet er skrevet p\xc3\xa5 relativt god gresk og gresk retorikk er anvendt (jf. diatriben). Det er ogs\xc3\xa5 andre grunner.\n_START_SECTION_\nDatering\n_START_PARAGRAPH_\nDersom Jakob, Jesu bror,  er forfatter, er brevet antakelig forfattet en gang p\xc3\xa5 50-tallet og muligens tidlig p\xc3\xa5 60-tallet e.Kr. Det vanlige i dag er \xc3\xa5 datere brevet til ca. 70-110 e.Kr.\n_START_SECTION_\nAdressater\n_START_PARAGRAPH_\nBrevets preskript nevner de \xc2\xabtolv stammer som lever ute i fremmed land\xc2\xbb (gr. diaspora) som brevets adressater. Det er naturlig \xc3\xa5 anta at brevet tiltaler j\xc3\xb8de-kristne utenfor Palestina, jf. bruken av begrepet diaspora. Dette er en av grunnene til at brevet regnes som ett av de katolske brev. De fleste forskere i dag regner likevel med at brevet hadde en snevrere adressat, nemlig j\xc3\xb8de-kristne menigheter n\xc3\xa6rt Palestina og i n\xc3\xa6r kontakt med Jerusalem-menigheten.'